Vrou, papegaaie sterf toe woonstel brandDie brand het Maandagoggend in dié woonstel uitgebreek (Foto: Verskaf) ’n Vrou en haar twee papegaaie is Maandag dood nadat ’n brand in ’n woonstel in Phoenix, KwaZulu-Natal, uitgebreek het. Volgens inligting is die brand moontlik deur die vrou se kêrel gestig. Die polisie is tans op die toneel om ondersoek in te stel om sodoende agter die kap van die byl te kom. Volgens Prem Balram, woordvoerder van die Reaction Unit South Africa (Rusa), het Rusa-lede om 09:37 rook uit ’n woonstelblok in Westham, Phoenix, sien kom, waarna die brandweer ontbied is. “Brandbestryders is na die ’n woonstel op die derde verdieping, waar die brand uitgebreek het,” bevestig Balram. “Ná die brand geblus is, het brandbestryders op die liggaam van ’n vrou in die woonstel afgekom. Die vrou is geïdentifiseer as ‘Jackie’. Twee African Grey-papegaaie het ook in die brand omgekom.” Jackie het volgens inligting saam met haar 12-jarige seun en kêrel in die woonstel gewoon. “Ooggetuies sê die kêrel het in ’n wit Volkswagen Polo laat spaander net toe die brand uitgebreek het. Hy word vermoedelik met die brand verbind.” Balram sê Jackie se kind was glo by die skool ten tyde van die brand, maar dié inligting moet egter nog bevestig word. Konst. Thenjiswa Ngcobo, polisiewoordvoerder, het die voorval bevestig en sê polisielede is tans op die toneel om ondersoek in te stel. Of ’n saak van brandstigting aanhangig gemaak gaan word, sal later bevestig kan word, het Ngcobo gesê.